सुधींद्र कुलकर्णी ने कहा, मैं निर्दोष हूं, बेदाग हूं...  
कैश फॉर वोट मामले में कोर्ट पहुंचे सुधींद्र कुलकर्णी ने एनडीटीवी इंडिया से कहा है कि मैं निर्दोष हूं। मैंने कुछ गलत नहीं किया है।
वरिष्ठ भाजपा नेता लालकृष्ण आडवाणी के पूर्व सहयोगी सुधींद्र कुलकर्णी 2008 के नोट के बदले वोट घोटाले में अपनी कथित भूमिका के लिए जारी सम्मन के जवाब में आज दिल्ली की एक अदालत में पेश हुए। कुलकर्णी विशेष न्यायाधीश संगीता ढींगरा सहगल के समक्ष पेश हुए। इससे पहले वह छह और 19 सितंबर को इस आधार पर अदालत में पेश होने में विफल रहे थे कि वह अमेरिका में हैं।  अदालत ने 19 सितंबर को उनके वकील को चेतावनी दी थी कि अगली तारीख पर पेशी में विफल रहने पर उसे कुलकर्णी के खिलाफ गिरफ्तारी वारंट जारी करने के लिए विवश होना पड़ेगा। अदालत में पेश होने से पहले कैश फॉर वोट मामले में कोर्ट पहुंचे सुधींद्र कुलकर्णी ने कहा है कि मैं निर्दोष हूं। मैंने कुछ गलत नहीं किया है। उन्होंने एनडीटीवी इंडिया से खास बातचीत में कहा की अगर भ्रष्टाचार सामने लाना गुनाह है तो मैं गुनाहगार हूं। और इसके लिए जेल जाने को भी तैयार हूं।  उन्होंने आगे कहा, मैं सांसदों की खरीद फरोख्त को बाहर लाया। मैं किसी पार्टी के साथ नहीं हूं। यही नहीं मैंने दिल्ली पुलिस को इस मामले में पूरा सहयोग दिया। जहां तक विदेश जाने की बात है तो मैं चार्जशीट दाखिल होने से पहले विदेश गया था।